钦定古今图书集成/历象汇编/岁功典/第020卷 > 江月晃重山〈立春〉 明张大烈
## 钦定古今图书集成/历象汇编/岁功典/第020卷 > 江月晃重山〈立春〉 明张大烈

新剪钗头彩胜，开先爆竹轰雷。土牛鞭动报春回。椒
花宴，祝颂紫霞杯。　百舌调歌上柳，群蜂吸气寻梅。
韶华淑景序中催。知春早，芽茁衬鲜苔。

《周礼·春官》：大宗伯“以青圭礼东方。”〈订义〉郑康成曰：《礼》，东
方以立春。谓苍精之帝，太昊勾芒食焉。圭锐，象春物
初生。贾氏曰：“《杂记赞大行》云：‘圭剡上，左右各一寸半’。
是圭锐也。”《易氏》曰：“圭锐而首出，其色以青，象帝出乎
震，而物生东方之义也。”

《事物纪原》：“周公始制立春土牛。”

《汉书谷永传》：“立春，遣使者循行风俗，宣布圣德，矜恤
孤寡，问民所苦劳。二千石敕劝农桑，毋夺农时。”
《炙毂子录》：“汉之迎春髻，立春日戴。”

《古今注》：“建武八年，立春赐束帛，公十五匹，卿十匹。”
《肘后方》：“冬至日取赤雄鸡作腊，至立春日煮食至尽，
勿分他人，辟禳瘟疫。”

《玉泉记》：“立春日，取弘农、宜阳金门山竹为管，河内葭
草为灰，以候阳气。”

《四时宝镜》：东晋李鄂，立春日，命以芦菔芹为菜盘相
馈。贶立春日，春饼生菜，号“春盘。”

《荆楚岁时记》：立春之日，悉剪彩为燕戴之，贴“宜春”二
字。〈注〉按“宜春”二字，傅咸《燕赋》有其言矣。赋曰：“四时代
谢，敬逆其始。彼应运于东方，乃设燕以迎至。翚轻翼
之岐岐，若将飞而未起。何夫人之功巧，式仪形之有
似。御青书以赞时，著宜春之嘉祉。”

《隋书礼仪志》：“隋迎气，青郊为坛国东春明门外道北，
去宫八里，以立春日祀其方之帝。”

孙思邈《千金月令》：“唐制，立春赐三宫彩胜各有差。
立春日贴‘宜春’字于门。”

景《龙文馆记》：正月八日立春，内出彩花赐近臣。武平
一应制云：“銮辂青旗下帝台，东郊上苑望春来。黄莺
未解林间啭，红蕊先从殿里开。画阁条风初变柳，银
塘曲水半含苔。欣逢睿藻先韶律，更促霞觞畏景催。”
是日，中宗手敕批云：“平一年虽最少，文甚警新。悦红
蕊之先开，讶黄莺之未啭。循环吟咀，赏叹兼怀。今更”
赐花一枝，以彰其美。所赐学士花，并令插在头上。后
所赐者，平一左右交插，因舞蹈拜谢。时崔日用乘酣
饮，欲夺平一所赐花。上于帘下见之，谓平一曰：“日用
何为夺卿花？”平一跪奏曰：“读书万卷，从日用满口虚
张，赐花一枝，学平一终身不获。”上及侍臣大笑，因更
赐酒一杯，当时叹美。

杜佑《通典》：“立春前，两京及诸州县门外，并造土牛，耕
人各随方色。”

《酉阳杂俎》：“立春日，士大夫之家剪纸为小旛，或悬于
佳人之首，或缀于花下，又剪为春蝶”、“春钱”、“春胜以戏
之。”

北朝妇人，立春进“春书”，以青缯为帜，刻龙像衔之，或
为虾蟆。

摭言：“安定郡王立春日作《五辛盘》。”

《宋史裴济传》：“济知镇州，立春日出土牛以祭，酌奠始
毕，有卒挟牛去。济察其举止，知欲为变，亟命擒之，果
有窃发者数十人，已劫廛间矣。悉蒐捕腰斩之，军民
肃然。”

《儒林公议》：太平兴国戊寅岁，程羽守益都。是时立春
在近，县吏纳土牛偶人于府门外，观者颇众。主者恐
为人所损，遂移至厅事之左。少选，程出视事，怪问之，
主者以对。程笑曰：“农夫牧竖，非升厅之物，兆见于此，
不祥莫大焉。”当时闻之，以为过论。至甲午岁，果有村
氓叛窃，入据城邑焉。人亦服其理识。

《玉海》：“淳化四年正月乙未，大雨雪。上作《立春日瑞雪
诗》三首赐近臣。”

《冷斋夜话》：欧公、王禹玉俱在翰苑，立春日当进诗帖
子，会温成皇后薨，阁虚不进，有旨亦令进。欧公经营
中，禹玉口占便写曰：“昔闻海上有三山，烟锁楼台日
月闲。花似玉容长不老，只应春色胜人间。”欧公喜其
敏速。禹玉，欧公门生也，而同局，近世盛事。其诗略曰：
“当年叨入武成宫，曾看挥毫气吐虹。梦寐闲思十年
事，笑谈今此一樽同。喜君新赐黄金带，顾我今为白
发翁。”《云云》。

《清波杂志》：翰林书待诏请春词，以立春日剪贴于禁
中门帐，皇帝阁六篇，其一曰：“漠然天造与时新，根著
浮流一气均。万物不须雕琢巧，正如恭己布深仁。”皇
后阁五篇，其一曰：“春衣不用蕙兰薰，领缘无烦刺绣
文。曾在蚕宫亲织就，方知缕缕尽辛勤。”夫人阁四篇，
其一曰：“圣主终朝勤万几，燕居专事养希夷。千门永昼春岑寂，不用车前插柳枝。”《春端帖子》不特咏景物
为观美，欧阳文忠公尝寓规风其间，苏东坡亦然。司
马温公自著《日录》，特书此四诗，盖为玉堂之楷式。自
政、宣以后，第形容太平盛事，语言工丽以相夸，殆若
唐人宫词耳。近时杨诚斋廷秀诗有“玉堂著句转春
风，诸老从前亦寓忠。谁为君王供帖子，丁宁绮语不
须工”之句，是亦此意。顷得《玉堂集》，分为八帙，或云李
汉老所编者，亦有皇太子府《春端帖子》。

东坡《志林》：元丰六年十二月二十七日，天欲明，梦数
吏人持纸一幅其上题云《请祭春牛文》。予取笔疾书
其上云：“三阳既至，庶草将兴。爰出土牛，以戒农事。衣
被丹青之好，本出泥涂成毁，须臾之间，谁为喜愠。”吏
微笑曰：“此两句复当有怒者。”旁一吏云：“不妨，此是唤
醒也。”

《梦华录》：“立春日，自郎官御史寺监长贰以上，皆赐春
旛胜，以罗为之。宰执亲王近臣皆赐金银旛胜。入贺
讫，戴归私第。”

东坡立春日亦簪旛胜过子由，诸子侄笑指云：“伯伯
老人亦簪旛胜耶？”

《东京梦华录》：“立春前一日，开封府进春牛，入禁中鞭
春。开封祥符县置春牛于府前，至日绝早，府寮打春，
如方州仪。府前左右百姓卖小春牛，往往花装栏，坐
上列百戏人物，春旛雪柳，各相献遗。”

《乾淳岁时记》：“前一日，临安府进大春牛，设之福宁殿
庭。及驾临幸，内官皆用五色丝彩杖鞭牛。御药院例
取牛睛以充眼药，馀属直阁婆。”〈号管人都行首〉掌管预造小
春牛数十，饰彩旛雪柳，分送殿阁巨珰，各随以金银
钱、彩段为酬。是日，赐百官春旛胜，宰执、亲王以金，馀
以金裹银及罗帛为之，系文思院造进，各垂于悫头
之左。入谢后苑，办造春盘供进及分赐贵邸宰臣巨
珰、翠缕红丝、金鸡玉燕，备极精巧，每盘直万钱。学士
院撰《进春帖子》，帝后、贵妃、夫人诸阁各有定式，绛罗
金缕，华粲可观。临安府亦鞭春开宴，而邸第馈遗，则
多效内庭焉。

陆游《岁首书事》诗，“卖困儿童起五更。”〈自注〉立春未明，
相呼“卖春困”，亦旧俗也。

《武林旧事》：立春日作土牛迎市，以芒神置前。至暮以
细花杖打牛，谓之“打春。”

《游宦纪闻》：“三山之俗，立春前一日，出土牛于鼓门之
前，若晴明，自晡后达旦，倾城出观巨室，或乘轿旋绕。
相传云：看牛则一岁利市，三日游贤沙，四日游天宁，
六日乌石山之神光寺、西湖之水晶宫，逮暮始散。”此
皆图志所不载也。

《元史·祭祀志》：“立春日，祀东海于莱州界，大淮于唐州
界。祀官以所在守土官为之。”

熙朝乐事。立春之仪，附郭两县，轮年递办。仁和县于
仙林寺，钱塘县于灵芝寺。前期十日，县官督委坊甲，
整备什物，选集优人、戏子、小妓，装扮社伙，如《昭君出
塞》《学士登瀛》《张仙打弹》《西施采莲》之类，种种变态，竞
巧争华。教习数日，谓之“演春。”至日，郡守率僚属往迎，
前列社伙，殿以春牛，士女纵观，阗塞市街，竞以麻麦
米豆抛打春牛。其优人之长，假以冠带，骑驴叫跃，以
吏卒围从，谓之“街道士。”过官府豪门，各有赞扬致语，
以献利市。遇褴褛猥汉，冲其节级，则褫而杖之，亦有
谑浪判语，不敢与较。至府中，举燕鞭牛而碎之，随以
彩鞭土牛，分送上官乡达。而民间妇女，各以春旛春
胜，镂金簇彩，为燕蝶之属，问遗亲戚，缀之钗头。举酒
则缕切粉皮，杂以七种生菜，供奉筵间，盖古人《辛盘》
之遗意焉耳。

《近峰记略》：正德戊寅冬，驾幸扬州，河冰方合。上问何
时当解，江彬对曰：“立春，然尚有旬馀日也。”上曰：“春迎
之即至耳，焉能候之。”命迎春于扬州之东郊。明日百
花盛开，河冰流澌，臣民骇观。

《帝京景物略》：“东起门外五里为春场，场内春亭，万历
癸巳府尹谢杰建也。故事：先春一日，大京兆迎春，旗
帜前导，次田家乐，次勾芒神亭，次春牛台，次县正佐、
耆老、学师、儒。府上下衙皆骑，丞、尹舆官皆衣朱簪花。
迎春，自场入于府。”是日，塑小春牛、芒神，以京兆生舁
入朝，进皇上春，进中宫，春，进皇子春毕，百官朝服贺
立春候，府县官吏具公服礼勾芒，各以彩杖鞭牛者
三，劝耕也。退各以彩杖赠贻所知。按造牛芒法，日短
至辰日，取土水木于岁德之方，木以桑柘身尾高下
之度，以岁八节四季日，十有二时，踏用府门之扇，左
右以岁阴阳。牛口张合尾左右缴芒立左右亦以岁
阴阳。以岁干支纳音之五行，三者色为头、身腹色。日
三者，色为角，耳尾为膝，胫为蹄。色以日支孟仲季为
笼之索，柳鞭之，结子之麻苎丝，牛鼻中木曰拘脊子，
桑柘为之。以正月中宫色为其色也。芒神服色，以日
支受克者为之克，所克者其系色也。岁孟仲季，其老
壮少也。立春旦前后五日中者，是农忙也，过前农早
忙，过后农晚闲也，而神并乎牛，前后乎牛，分之以时之。卯后八曰燠，亥后四曰寒。为罨耳之提且戴，以日
纳音为髻，平梳之顶耳前后为鞋，裤行缠之，悬著有
无也。《田家乐》者，二荆笼上著纸泥，鬼判头也。又五六
长竿，竿头缚脬如瓜状，见僧则捶使避匿，不令见牛
芒也。又牛台上花绣衣帽，扮四直功曹立，而儿童瓦
石击“之者，乐工四人也。”考汉《郊祀志》，“迎春祭青帝勾
芒青车，旗服，歌青阳，舞云翘立青旛”，百官衣皆青，郡
国县官下至令史服青帻。今者朱衣。唐制，立春日，郎
官、御史长贰以上，赐春罗旛胜，宰臣、亲王、近臣赐金
银旛胜，入贺带归私第。民间剪彩为春旛簪首，今惟
元旦日，小民以鬃穿乌金纸，画彩为闹蛾簪之。
《燕都游览志》：“凡立春日，于午门赐百官春饼。”

《法天生意》立春日，取牛角上土置户上，宜田。

《馀姚县志》：天启壬戌，春官失期不至，另装一人，已而
原装者又至。其秋季，寓庸调繁来祁逢吉部选来，一
邑遂有二令。崇祯戊寅，春官仆地，其夏刘今惟芳不
禄，人盖以此奇之。
藜床沈馀，崇祯元年元旦立春，谚云：“百年难遇岁朝
春。”适际改元，尤千古奇遇。

《闽部疏》：“闽俗，迎春日多陈百戏，盛亭台之饰，坐婴儿
高槊上，儿皆惯习，饮啖自若，了无怖惧。千夫百骑，绕
堂皇而出，唱呼跳舞，劳以历书。”

《左传》：凡分至启闭，必书云“物”，为备故也。立春为启，立
冬为闭。

《国语农祥》：“农正日月，底于天庙，土乃脉发。”〈注〉“农祥”，房
星也。“晨正”，谓立春之日晨中于午也。农事之候，故曰
“农祥。”

《易通卦验》：“立春，少阳云出房如积水。”

师旷《占立春》日，雨伤五禾。

《陶朱公养鱼经》：“取鲤鱼以立春后上庚日放之，则生
子不相食。”

《后汉书郎𫖮传》：“立春之后，火卦用事。”

《论衡乱龙篇》：“立春东耕，为土象人，男女各二，秉耒把
锄，或立土牛，顺时应气，示率下也。”

《四民月令》：“凡立春日，食生菜，不过多取迎新之意而
已，及进浆粥，以导和气。”

《月令章句》：“自危十度至壁八度，谓之豕韦之次，立春
居之，卫之分野。”

陆机《要览》《列子御风》，“常以立春归乎八荒。是风至则
草木发生，去则摇落，谓之离合风。”

《隋书·礼仪志》：“春迎灵威仰者，三春之始，万物禀之而
生，莫不仰其灵德，服而畏之也。”

《周易集解》：“成言乎艮。”崔憬曰：“立春则艮王，万物之所，
成终成始也。”

《种树书》：“立春若是子日，即于茄根上接牡丹花，不出
一月即烂漫。”

《洛阳花木记》：“立春前后接诸般针刺花。”

《桂海花志》：“白鹤花如白鹤，立春开。”

《祛疑说》：“日次子位，当虚宿之躔度而立春。虚乃子位
之正，天中之一阳也。天道左旋日次子，而为春之正
月。”

《易说》：“立春气当至，不至则多疾疟。”

李氏《刊误》：“《月令》出土牛，以示农耕之早晚。谓于国城
之南立土牛。其言立春在十二月望，策牛人近前，示
其农早也。立春在十二月晦及正月朔，则策牛人当
中，示其农中也。立春在正月望，策牛人在后，示其农
晚也。为国之大计，不失农时，故圣人急于养民，务成
东作。今天下州郡，立春日制一土牛，饰以文彩，即以”
彩杖鞭之。既而碎之。各持其土以祈丰稔。不亦乖乎。
《便民书》“立春日东北风主晴雨时。若东南风主旱。西
北风主水。”

《臞仙神隐》“立春天阴无风，民安，蚕麦十倍，东风吉，人
民安，果谷盛。”

《田家五行》，春牛占岁事，头黄主熟，又专主菜麦大熟，
青主春多瘟，赤主春旱，黑主春水，白主春多风，身色
主上乡，蹄色主下乡。

《遵生八笺》：晋于立春日，以萝菔芹芽为菜盘相馈。唐
立春日，春饼生菜，号春盘，故苏诗：“青蒿黄韭试春盘。”
荆楚立春日，剪彩为燕以戴之，故欧阳诗：“共喜钗头
燕已来。”又王沂公帖云：“彩燕迎春入鬓飞。”

立春日，门庭楣上写“宜春”二字贴之。王诗云：“宝字贴
宜春。”

立春日，作五辛盘，以黄柑酿酒，谓之洞庭春色。故苏
诗云：“辛盘得青韭，腊酒是黄柑。”

《续文献通考》：“匏，艮音也。其风融，其声崇聚，立春之气也。”

黄河自立春后东风解冻，河边人候水凡一寸，则夏
秋当至一尺，颇为信验，谓之“信水。”

《登真隐诀》：“太极真人常以立春日日中会真人于太
极宫，刻玉简，记仙名。”

《云笈七签》：“上学之士服日月皇华金精飞根黄气之
道，当以立春之清朝，煮白芷、桃皮、青木香三种，东向
沐浴。”

藏形匿影之术，当以立春之日平旦入室，向东北角
上坐，思紫云郁郁，从东北角上艮宫中下，覆满一室，
晻冥内外。良久，紫云化为九色之兽，如麟之状，在我
眼前，因叩齿三十六通而微祝毕，便九咽止，闭目，云
气豁除，便服《灵飞玉符》。修之一年，形常隐空。

《三洞奉道科》，立春为“建善斋。”

立春之节日，更炼魄于金门之内，耀其光于金门之
外，四十五日乃止。

立春之日，三素元君上诣天皇大帝。游宴之时，当以
其日，沐浴斋戒，清朝入室，烧香行礼，东北向叩齿十
二通，仰思紫绿白三色之云，东北而回，心念微言，祝
毕，仰咽八炁。行之八年，三素之云八舆飞轮迎之，上
昇帝宸。

《修真入道秘言》：立春日清朝北望，有紫绿白云者为
三元君，三素飞云也。乘八舆之轮，上诣天帝，天子候
见再拜之。唐试进士，以《立春日望三素云诗》为题，盖
出于此